Da 79. Psalm.
En Gebayt In En Shveahri Greeks-Noht
En Psalm fumm Asaph.
1 Oh Gott, di heida sinn rei kumma fa dei eahbshaft ivvah-nemma;
si henn dei heilichah tempel unrein gmacht,
un henn Jerusalem en shtay haufa gmacht.
2 Si henn di dohda leivah funn dei gnechta
zu di fekkel fumm himmel gevva fa ess-sach,
un's flaysh funn dei heilichi zu di diahra fumm land gevva.
3 Si henn iahra bloot ausgleaht vi vassah um Jerusalem rumm,
un's voah nimmand datt fa si fagrawva.
4 Miah sinn en shpott gmacht zu unsah nochbahra;
selli um uns rumm shpodda un lacha ivvah uns.
5 Vi lang, oh Hah? Zaylsht du bays sei fa'immah?
Zayld dei zann ohhalda brenna vi feiyah?
6 Dray dei zann uf di heida,
uf selli es dich nett kenna,
selli kaynich-reicha es dei nohma nett ohroofa.
7 Si henn em Jakob sei nohch-kummashaft ufkfressa,
un sei haym-land fasaut.
8 Hayb di sinda funn unsah foah-feddah nett geyyich uns;
loss dei bamhatzichkeit kshvind uf uns kumma,
fa miah henn en grohsi noht.
9 Helf uns, oh du Gott funn unsah saylichkeit,
fa di hallichkeit funn deim nohma.
Mach uns frei, un fagebb unsah sinda,
fa da sayk funn deim nohma.
10 Favass sedda di heida sawwa,
“Vo is iahra Gott?”
Fannich unsah awwa, loss es gvissa vadda unnich di heida,
es du zrikk betzawlsht fa's fagossa bloot funn dei gnechta.
11 Loss es geyammah funn di kfangana fannich dich kumma,
un bei dei grohsi macht
hald selli levendich es kshteld sinn fa doht gmacht vadda.
12 Betzawl zrikk in di shohsa funn unsah nochbahra sivva mohl so feel
shohm es si dich fashohmd henn mitt, oh Hah.
13 No doon miah, dei leit un di shohf funn dei vayt,
dich ayvichlich danka,
un miah preisa dich fa'immah un immah.