Da 32. Psalm.
Di Frayt Funn Fagevva Havva
En lanning fumm Dawfit.
1 Ksaykend is sellah es sei ivvah-dreddes fagevva grikt hott,
sellah es sei sinda zu gedekt grikt hott.
2 Ksaykend is da mensh,
es sei sinda nett geyyich sich kohva grikt beim Hah,
un es en geisht hott unni falshheit.
3 Vo ich shtill voah veyyich mei sinda,
sinn mei gnocha shiah ausgvoahra
deich mei geyammah da gans dawk lang.
4 Dawk un nacht voah dei hand shveah uf miah,
mei graft voah ufgedrikkeld,
vi in di hitz fumm summah.
(Sela)
5 No habb ich mei sinda bekend zu diah,
un habb mei shulda nett zu gedekt.
Ich habb ksawt, “Ich bekenn mei ivvah-dreddes zumm Hah,”
un du hosht di shuld funn mei sinda vekk gnumma.
(Sela)
6 Fasell loss alli-ebbah es gettlich is
bayda zu diah,
diveil es du kfunna sei kansht;
no vann hohchi vassahra kumma,
langa si nett nuff zu eem.
7 Mitt diah kann ich mich fashtekla;
du haldsht mich aus di kfoah funn druvvel;
du umringsht mich mitt selli es laut singa veil ich frei ksetzt binn.
(Sela)
8 Ich lann dich un veis diah
da vayk es du gay solsht;
ich gebb diah roht,
un vatsh ivvah dich.
9 Seind nett vi da gaul un da aysel,
dee es sinn unni fashtand;
dee muss ma en zohm un gebiss ohdu,
adda si kumma nett zu diah.
10 Di gottlohsa henn feel druvvel,
avvah bamhatzichkeit umringd sellah
es sei fadrauwes in da Hah dutt.
11 Froiyet eich ivvah da Hah, un seind fraylich
diah gerechti;
un singet mitt frayt,
diah es ufrichtichi hatza hend.