Es 5. Gabiddel.
1 “Roof nau, dutt ennich ebbah diah andvat gevva?
Zu vels funn di heilicha zaylsht du drayya?
2 Shpeit bringd da unksheit um,
un fagunsht shlakt da dumm doht.
3 Ich habb en unksheidah ksenna eivatzla vi en bohm,
avvah ich habb en bletzlichah fluch uf sei haus gedu.
4 Sei kinnah sinn veit funn aus di kfoah kalda,
si faliahra iahra recht am doah funn di court,
un nimmand macht si frei.
5 Di hungahricha essa sei eahn,
even's frucht es vaxt unnich di danna,
un di dashticha shlukka sei geld uf.
6 Dreebsawl kumd nett aus em shtawb,
un druvvel kumd nett aus em grund.
7 Doch en mann is geboahra fa druvvel,
so shuah es di funka nuff-zuss fleeya.
8 Vann's mich veah, dayt ich Gott ohroofa,
un dayt mei sacha fannich een bringa.
9 Eah dutt grohsi un unbegreiflichi sacha,
vundahra es nett gezayld sei kenna.
10 Eah gebt da reyyah uf di eaht,
un shikt's vassah uf di feldah.
11 Eah haybt di niddahra hohch uf,
un selli es heila hald eah aus di kfoah.
12 Eah drayt zu nix selli es shlichtichi sacha du vella,
un macht's so es iahra hend's nett ausdrawwa kenna.
13 Eah fangd selli es mayna si sinn shmeaht
mitt iahra aykni shkeems,
un da roht funn di fafiahrah vatt kshvind nunnah gedrayt.
14 Di dunkelheit kumd uf si deich da dawk;
si feela iahra vayk in di mitt fumm dawk vi im dunkla.
15 Eah hald di oahma vekk fumm shvatt in iahra maul,
un aw funn di hand funn di mechticha.
16 So henn di oahma hofning,
un ungerechtichkeit muss sei maul zu macha.
17 Da mann es gezankt is bei Gott is ksaykend,
so fa'acht nett da shtrohf fumm Awlmechticha.
18 Eah macht's vay, avvah eah bind's viddah uf,
eah shlakt, avvah eah dutt's viddah hayla.
19 Aus em druvvel nemd eah dich sex mohl;
even sivva mohl dutt evil diah kenn shawda.
20 In hungahs-noht hald eah dich fumm doht,
un im greek hald eah dich fumm shvatt.
21 Du vasht fashtekkeld funn veeshti kshvetzah bei di zung,
un brauchsht dich nett feicha vann fadeahvung kumd.
22 Du zaylsht lacha ivvah hungahs-noht un fadeahvung,
un brauchsht dich nett feicha veyyich di vilda diahra.
23 Du zaylsht fridda havva mitt di shtay im feld,
un bisht in fridda mitt di vilda diahra.
24 Du vaysht es dei tent nett nunnah falla zayld;
du guksht ivvah dei sach, un alles is datt.
25 Du zaylsht vissa es dei kinnah feel sei zayla,
un dei nohch-kummashaft so vi's graws uf di eaht.
26 Du kumsht an's grawb an en goodi eld,
vi zeidichi vaytza-shayb an di eahn.
27 Miah henn dess ivvah-gegukt, un's is voah;
so heich dess ab, un sayn vass es maynd zu diah.”