Da 138. Psalm.
Dank Fa Gott Sei Hilf
Fumm Dawfit.
1 Ich dank dich funn meim gansa hatz;
fannich di gettah vill ich diah lohb singa.
2 Ich bikk mich nunnah geyyich dei heilichah tempel,
un gebb dank zu dei nohma,
fa dei shtandhaftichi-leevi un voahheit,
fa du hosht dei nohma un dei vatt uf kohva
ovvich alles shunsht.
3 Vo ich dich ohgroofa habb, hosht du andvat gevva;
mitt dei graft hosht du mei sayl fagrefticht.
4 Awl di kaynicha uf di eaht zayla dich danka, oh Hah,
veil si di vadda funn dei maul keaht henn.
5 Si zayla singa veyyich di vayya fumm Hah,
veil di hallichkeit fumm Hah so grohs is.
6 Even vann da Hah hohch is,
gukt eah alsnoch aus fa di niddahra,
avvah di shtolsa kend eah funn veit ab.
7 Vann ich in di mitt funn druvvel lawf,
dann dusht du mich levendich halda;
du shtreksht dei hand naus geyyich da zann funn mei feinda,
un mitt dei rechtsi hand machsht mich frei.
8 Da Hah zayld selli sacha ausfiahra
es zu du henn mitt miah;
dei shtandhaftichi-leevi, oh Hah is ayvichlich,
faloss nee nett di verka funn dei hend.