Es 7. Gabiddel.
Vanning Geyyich Aybrecha
1 Mei kind, meind vass ich diah sawk,
un shtoah mei gebodda uf in diah.
2 Hald mei gebodda un du zaylsht layva,
heet vass ich dich lann es vi da abbel funn deim awk.
3 Bind dee gebodda an dei fingah,
un shreib si uf's tablet funn deim hatz.
4 Sawk zu di veisheit, “Du bisht mei shveshtah,”
un hays eisicht dei naykshtah freind;
5 so es si dich vekk halda funn di aybrechich fraw,
sell fremd veibsmensh mitt gladdi vadda.
6 Am fenshtah funn mei haus,
habb ich moll deich di rissa naus gegukt.
7 Ich habb yungi mennah ksenna es noch nett feel fashtayn,
un unnich eena voah aynah unni goodi eisichta.
8 Eah is di shtrohs nunnah ganga nayksht an's ekk funn iahra haus,
un hott da vayk zu iahra haus gnumma,
9 ohvets am dushbah,
vi's am dunkel vadda voah.
10 No is di fraw raus kumma een ohdreffa;
see voah ohgedu vi en huah, un hott shlichtichi gedanka katt.
11 See voah laut un foah-vitzich;
iahra fees voahra nee nett dihaym,
12 dayl zeit in di shtrohs, dayl zeit shunsht rumm,
un am voahra an alli ekk.
13 See hott hohld gnumma an eem un hott'n gekist,
un unni shohm hott si ksawt:
14 “Ich habb dank-opfahra macha missa,
un heit habb ich mei fashprechnis kalda.
15 So binn ich raus kumma dich ohdreffa;
ich habb gegukt fa dich un habb dich kfunna.
16 Ich habb mei bett ivvah-gezowwa
mitt kfeahbdi lein-dichah funn Egypta.
17 Ich habb mei bett gmacht goot shmakka
mitt myrrhe, aloe un cinnamon.
18 Kumm, vella bei-nannah shlohfa biss meiya-free,
vella en goodi zeit havva mitt-nannah.
19 Mei mann is nett dihaym,
eah is veit fatt ganga.
20 Eah hott en sakk foll geld mitt sich gnumma,
un kumd nett haym biss foll moon.”
21 See hott een fashvetzt mitt iahra shlichtich kshvetz,
un hott een nei kshvetzt mitt gladdi vadda.
22 Endlich is eah iahra nohch ganga,
so vi en ox gayt fa kshlachta sei;
so vi en hash es kfanga is inna fall,
23 biss en arrow deich sei levvah gayt;
so vi en fokkel in en net fleekt,
un vayst nett es es sei layva nemma zayld.
24 Nau dann, mei kinnah, heichet mich ab,
nemmet acht funn vass ich sawk.
25 Loss dei hatz nett vekk gedrayt sei zu iahra vayya,
un lawf nett in iahra pawda.
26 See hott feel fashvetzt biss si kfalla sinn,
un see is di shuld fa da doht funn en grohsi drubb.
27 Iahra haus is da vayk zumm grawb,
un's fiaht nunnah zumm doht.