Es 2. Gabiddel.
Vass Mann Dutt Un Vass Gott Dutt
1 Vi shlecht zayld's sei fa selli es vakkah leiya,
selli es shkeema in iahra beddah fa evil du!
Vann meiyet kumd, dann gayn si un doon's,
veil si di macht henn fa's du.
2 Vann si feldah vella, dann nemma si si;
si nemma heisah vi's si glusht.
Si rawva en mann un nemma sei haus,
un shtayla aw sei eahbshaft.
3 Fasell sawkt da Hah:
“Ich zayl shreklichi sacha du geyyich dee leit,
sacha es diah nett funn eiyah hels nemma kennet.
Diah zaylet nimmi lengah shtols rumm lawfa,
veil's en evili zeit sei zayld.
4 Uf sellah dawk zayla si geyyich eich sei un eich fashpodda;
un zayla dess leet funn dreebsawl singa:
‘Miah henn goah nix ivvahrich,
da Hah hott unsah land vekk gnumma.
Si henn alles vekk gnumma funn uns!
Eah hott unsah feldah fadayld unnich unsah feinda.’ ”
5 Fasell zaylet diah nimmand in di fasamling fumm Hah havva,
es es land fadayla kann beim lohs.
Falshi Brofayda
6 Di leit sawwa, “Doond nett broffetzeiya;
doond nett broffetzeiya veyyich selli sacha;
miah zayla nett so fashand vadda.”
7 Sett's ksawt sei, oh Haus fumm Jakob,
“Dutt da Geisht fumm Hah kshvind zannich vadda?
Dayt eah so sacha du?”
“Sinn nett di vadda es ich sawk goot
zu selli es ufrichtich sinn?
8 Katzlich henn mei leit sich ohkshikt es vi feinda.
Diah nemmet di vemmes funn leit es fabei gayn,
funn leit es am fabei gay sinn un am nix fanemma.
Si sinn vi leit es am zrikk kumma sinn fumm greek.
9 Diah dreivet di veibsleit funn mei leit
aus iahra goodi haymeda.
Diah nemmet mei hallichkeit vekk funn iahra kinnah fa'immah.
10 Shtaynd uf un gaynd fatt,
'sis kenn blatz funn roo do fa eich.
Deich eiyah unreinichkeit is deah blatz gmeikt,
gmeikt fa zu nix gebrocht sei.
11 Vann en leeyah un fafiahrah kumma dayt un sawwa,
‘Ich zayl broffetzeiya es diah blendi vei un drinkes havva zaylet,’
sell veah yusht di satt brofayt es diah havva vellet.
Da Hah Fashprecht Fa Sei Leit Frei Macha
12 Ich zayl geviss eich awl zammah fasamla, diah leit fumm Jakob;
ich zayl geviss es ivvahricha funn Israel zammah bringa.
Ich bring si zammah es vi shohf in en shtall,
vi en drubb in di vayt.
Deah blatz zayld yachtich sei mitt feel leit.
13 Es zayld en deich-brechah fannich eena heah gay;
si zayla raus brecha un deich's doah naus gay.
Iahra kaynich zayld fannich eena heah gay,
da Hah zayld si fiahra.”