Da 128. Psalm.
Da Mann Es Zufridda Is
En leet fa ksunga sei uf em vayk nuff an Jerusalem.
1 Ksaykend is alli-ebbah es da Hah fircht,
un in seim vayk lawft.
2 Du esht di frucht es dei hend kshaft henn difoah;
du zaylsht froh sei un's zayld goot gay mitt diah.
3 Dei fraw zayld sei vi en fruchtboahrichah vei-shtokk,
drinn in dei haus.
Dei kinnah zayla sei vi yungi ayl-baym
um dei dish rumm.
4 Saynsht du, so vatt da mann ksaykend
es da Hah fircht.
5 Da Hah zayld dich saykna funn Zion;
un du zaylsht sayna es es goot gayt fa Jerusalem
awl di dawwa funn dei layva,
6 un du zaylsht layva fa dei kinnah iahra kinnah sayna.
Fridda sei uf Israel!