Da 129. Psalm.
En Gebayt Es Di Feinda Funn Israel Ivvah-Kshmissa Vadda
En leet fa ksunga sei uf em vayk nuff an Jerusalem.
1 Si henn mich oft veesht fafolkt
funn meim yungem uf.
Nau loss Israel sawwa,
2 Si henn mich veesht fafolkt
funn meim yungem uf,
avvah si sinn mich nett ivvah-kumma.
3 Di blooks-leit henn mei bukkel geblookt,
si henn iahra feichta lang gmacht.
4 Avvah da Hah is gerecht,
eah hott mich frei kshnidda
funn di gottlohsa iahra shtrikk.
5 Loss awl selli es Zion hassa
kshohmd sei un zrikk gedrivva sei.
6 Loss si sei vi graws es uf em haus-dach vaxt,
es favelkt eb's ufvaxa kann.
7 Da graws-shneidah kann sei hand nett filla mitt sell graws,
un da shayb-binnah kann aw nett sei oahm filla mitt.
8 Nimmand es fabei gayt zayld sawwa,
“Em Hah sei sayya sei ivvah eich;
miah saykna eich im nohma fumm Hah.”