Es 23. Gabiddel.
1 Vann du dich anna hoksht fa essa amma roolah sei dish,
gebb goot acht vass fannich diah is,
2 un du en messah an dei hals,
vann du aebt bisht fa zu feel essa.
3 Sei nett greedich fa sei fei ess-sach,
fa es mecht falsh ess-sach sei.
4 Veah dich nett aus am broviahra reich vadda,
sei shmeaht genunk fa dich zrikk hayva.
5 Vann du dei awwa uf reichheit setsht, uf aymol is es fatt,
fa's grikt geviss flikkel,
un fleekt noch em himmel vi en awdlah.
6 Ess nett's ess-sach funn en geitzichah mann,
sei nett greedich fa sei fei ess-sach;
7 fa eah is en mann
es immah am denka is veyyich vi feel es es kosht.
Eah sawkt, “Drink un ess,”
avvah sei hatz is nett mitt diah.
8 Vass bissel es du gessa hosht zaylsht du ruff shmeisa,
un dei freindlichi vadda zayla faloahra gay.
9 Broviah nett fa fashtand shvetza zu en unksheidah mensh,
fa eah fa'acht di veisheit in dei vadda.
10 Du nett da ald meik-shtay moofa,
un gay nett in di feldah funn kinnah unni eldra,
11 fa da Hah, es iahra Beishtand is, is shteik;
eah shtayt uf fa si geyyich dich.
12 Nemm zu deim hatz vass ich dich lann,
un zu dei oahra di vadda funn eisicht.
13 Heah nett uf dei kind macha sich behayfa,
eah zayld nett shteahva vann du een shlaksht mitt en shtekka.
14 Shtrohf een mitt en shtekka,
un du haldsht sei sayl fumm doht.
15 Mei sohn, vann dei hatz veisheit hott,
dann is mei hatz aw froh.
16 Mei innahlichi sayl is froh,
vann dei leftz shvetza vass recht is.
17 Sei nett fagunnish veyyich sindah,
avvah layb immah im furcht fumm Hah.
18 'Sis gevislich en goodi hofning fa dich,
un dei hofning zayld nett abkshnidda sei.
19 Heich moll, mei sohn, un grikk veisheit,
un hald dei hatz uf di recht pawt.
20 Sei nett mitt selli es zu feel drinka,
adda zu feel flaysh fressa,
21 fa siffah un fressah zayla oahm vadda,
un shlayfahrich sei macht si farissani glaydah veahra.
22 Heich dei daett ab, deah es diah layva gevva hott,
un fa'acht dei maemm nett vann see moll ald vatt.
23 Kawf di voahheit un du see nett fakawfa,
grikk veisheit, lanning un eisicht.
24 Da faddah funn en gerechtah mann froit sich;
ebbah es en boo hott mitt veisheit, is fraylich ivvah een.
25 Loss dei daett un maemm froh sei,
loss see es dich geboahra hott sich froiya.
26 Mei sohn, gebb miah dei hatz,
un loss dei awwa sich froiya fa mei vayk halda,
27 fa di huah is en deef loch,
un en aybrechichi fraw is vi en engah brunna,
28 see leit am voahra vi en rawvah,
un macht feel mansleit nett eahlich sei zu iahra veivah.
29 Veah hott druvvel? Veah hott dreebsawl?
Veah hott shtreit? Veah hott en glawk?
Veah hott en vayyah blakka unni uahsach?
Veah hott dreebi awwa?
30 Selli es lang beim vei hokka,
selli es rumm heah gayn am gukka fa iahra vei mixa.
31 Loss dich nett fasucht vadda bei da vei ohgukka,
vi eah so roht un glitzahrich datt im glaws shtayt,
un gayt so glatt da hals nunnah.
32 Im end beist eah vi en shlang;
vi en giftichi shlang beist eah.
33 Dei awwa zayla kshpassichi sacha sayna,
un dei meind zayld fashtatzt sei.
34 Du zaylsht sei vi ebbah am shlohfa draus uf em say,
vi ebbah am zrikk un faddi shvinga drovva uf em shiff sei maest.
35 “Si henn mich kshlauwa,” zaylsht du sawwa,
“avvah's dutt mich nett vay;
si henn mich geglobt, avvah ich feel's nett.
Vann zayl ich ufvekka
so es ich noch en drink havva kann?”