Da 80. Psalm.
En Gebayt Es Es Land Israel Viddah Uf Shtayt
Zumm foah-singah. En Psalm un zeiknis fumm Asaph. Fa ksunga sei zu di veis fumm “Lilya Leet”.
1 Heich uns ab, oh Heedah funn Israel;
du fiahsht da Joseph vi en drubb shohf.
Du, es uf em kaynich-shtool hoksht zvishich di cherubim,
shein naus,
2 fannich em Ephraim, em Benjamin un em Manasse.
Shtah dei macht uf,
un kumm un helf uns.
3 Mach uns vass miah als voahra, oh Gott,
un loss es licht funn dei ksicht uf uns sheina,
so es miah kolfa sei kenna.
4 Oh Hah, Almechtichah Gott,
vi lang zaylsht du zannich sei
mitt di gebaydah funn dei leit?
5 Du hosht si kfeedaht mitt's broht funn awwa-vassah,
un si gedrenkt mitt awwa-vassah bei di bowlfoll.
6 Du losht unsah nochbahra fechta ivvah unsah land,
un unsah feinda lacha unnich sich selvaht.
7 Mach uns vass miah voahra, oh Almechtichah Gott,
un loss es licht funn dei ksicht uf uns sheina,
so es miah kolfa sei kenna.
8 Du hosht en vei-shtokk aus Egypta gebrocht;
du hosht di heida ausgedrivva un een geblanst.
9 Du hosht's land grisht fa da vei-shtokk,
un eah hott vatzla grikt un's land kfild.
10 Di hivla voahra zu gedekt mitt sei shadda,
un di mechticha cedar-baym mitt sei nesht.
11 Sei nesht henn naus glangd biss an da say,
un sei ranka biss an da Revvah.
12 Favass hosht du sei vanda nunnah gebrocha,
so es ennich ebbah es fabei gayt di drauva nemma kann?
13 Di vilda sei fumm bush sauwa si nunnah,
un di diahra funn di feldah fressa si.
14 Kumm zrikk, oh Awlmechtichah Gott!
Gukk runnah fumm himmel un sayn dess.
Gebb acht uf deah vei-shtokk,
15 da shtokk es dei rechtsi hand geblanst hott,
da nasht es du shteik gmacht hosht fa dich selvaht.
16 Si henn dei vei-shtokk nunnah kakt, un en fabrend mitt feiyah;
bring si um vann du si ohguksht.
17 Layk dei hand uf da mann an dei rechtsi seit,
da sohn fumm mensh es du so shteik gmacht hosht;
18 no drayya miah nee nimmi vekk funn diah.
Loss uns layva, no doon miah dei nohma ohroofa.
19 Mach uns vass miah voahra, oh Hah, Almechtichah Gott;
loss es licht funn dei ksicht uf uns sheina,
so es miah kolfa sei kenna.