Da 22. Psalm.
Es Leides Un Di Hallichkeit Fumm Gerechta
En Psalm fumm Dawfit. Zumm foah-singah.
1 Mei Gott, mei Gott, favass hosht du mich falossa?
Favass bleibsht du so veit vekk mitt dei hilf?
Un favass fa'achtsht du di vadda es ich am yammahra binn?
2 Oh mei Gott, ich roof deich da dawk, avvah du gebsht kenn andvat,
un deich di nacht, avvah ich finn kenn roo.
3 Du bisht heilich uf em kaynich-shtool,
un Israel lohbt dich.
4 Unsah feddah henn iahra fadrauwes in dich gedu,
si henn in dich geglawbt un du hosht si frei ksetzt.
5 Si henn zu diah groofa un voahra frei gmacht;
si henn in dich geglawbt un voahra nett nunnah glost.
6 Avvah ich binn en voahm, nett en mensh,
leit fashpodda mich, si gukka nunnah uf mich.
7 Alli-ebbah es mich saynd dutt shpodda,
si macha iahra maul uf, shidla da kobb un sawwa:
8 “Eah hott sich falossa uf da Hah;
loss da Hah kumma een hohla.
Loss da Hah kumma een frei macha,
siddah es eah em Hah kfellich voah.”
9 Avvah doch du hosht mich aus mei muddah iahra leib gnumma;
du hosht miah en fadrauwa gevva in dich,
vo ich an mei muddah iahra brusht voah.
10 Ich habb mich falossa uf dich fumm dawk es ich geboahra voah,
funn mei muddahs-leib voahsht du mei Gott.
11 Bleib nett veit vekk funn miah,
fa druvvel is nayksht,
un's is nimmand fa helfa.
12 Si sinn um mich rumm vi feel bulla,
si henn mich umgringd vi shteiki bulla fumm land Basan.
13 Si macha iahra meilah grohs uf geyyich mich,
so vi en rawsichah layb.
14 Ich binn raus gleaht vi vassah;
awl mei gnocha sinn funn-nannah gezowwa,
mei hatz is vi fashmolsanah wax in miah.
15 Mei grefta sinn ufgedrikkeld vi en shtikk fabrocha ksha;
mei zung shtekt zu mei gummah in meim maul,
un du layksht mich in da shtawb fumm doht.
16 Di hund sinn um mich rumm,
gottlohsi leit henn mich umringd.
Si henn mei hend un fees deich kshtocha.
17 Ich kann awl mei gnocha zayla,
leit gukka an mich un vatsha mich.
18 Si fadayla mei glaydah unnich nannah,
si zeeya's lohs fa mei rokk.
19 Avvah du, oh Hah, bleib nett veit vekk funn miah,
oh du, mei Graft, kumm kshvind un helf miah.
20 Hald mei sayl aus di kfoah fumm shvatt,
hald mei layva funn di graft funn dee hund.
21 Helf miah vekk funn dee layva iahra meilah,
hald mich aus di kfoah funn dee vildi oxa iahra hanna.
22 Ich zayl shvetza veyyich dei nohma zu mei breedah,
un dich lohva in di mitt funn di fasamling.
23 Diah es di furcht fumm Hah hend, lohvet een;
awl diah, di nohch-kummashaft fumm Jakob, eahret een,
un diah, di nohch-kummashaft funn Israel, gukket nuff zu eem.
24 Eah hott sellah nett fa'acht un nunnah gedrayt,
es am leida un deich macha is.
Eah hott sei ksicht nett fashtekkeld funn eem,
avvah eah hott's keaht vo eah groofa hott zu eem.
25 Ich vill dich lohva in di grohs fasamling,
ich vill du vass ich fashprocha habb
fannich selli es dich firchta.
26 Selli es leida, sella essa un satt sei;
selli es da Hah sucha zayla een lohva.
Eiyah hatza sella ayvichlich layva.
27 Alli-ebbah zayld droh denka un zumm Hah drayya
biss an's end funn di eaht.
Awl di kshlechtah funn di heida
zayla sich nunnah bikka fannich eem.
28 Fa's Kaynich-Reich heaht zumm Hah,
eah roold ivvah di leit funn di veld.
29 Awl di reicha funn di eaht
zayla essa un een ohbayda.
Awl selli es shlohfa in di eaht
zayla's gnee beeya fannich eem.
Nimmand kann sei aykni sayl levendich halda.
30 Di nohch-kummashaft zayld een deena,
selli es noch nett geboahra sinn,
zayla ksawt sei veyyich em Hah.
31 Si zayla sei gerechtichkeit breddicha
zu leit es noch nett geboahra sinn,
un zayla sawwa vass da Hah gedu hott.