Da 111. Psalm.
Lohb Zumm Hah
1 Lohb sei zumm Hah!
Ich zayl dank gevva zumm Hah mitt mei gans hatz,
unnich di ufrichticha un in di fasamling.
2 Grohs sinn di verka fumm Hah;
veah-evvah es si ivvah denkt, froit sich ivvah si.
3 Vass eah dutt is hohch ohksenna un hallich,
un sei gerechtichkeit bleibt ayvichlich.
4 Eah hott gmacht es sei vundahboahri verka nett fagessa gayn,
da Hah is gnaydich un bamhatzich.
5 Eah gebt ess-sach zu selli es een firchta,
eah fagest sei bund nee nett.
6 Eah hott di graft funn sei verka gvissa zu sei leit,
bei di heida iahra lendah gevva zu eena.
7 Di eahvet funn sei hend is shtandhaftich un recht,
awl sei gebodda kenna gedraut sei.
8 Si sinn shtandhaftich fa'immah un immah,
un sinn gedu in voahheit un gerechtichkeit.
9 Eah hott saylichkeit zu sei leit kshikt,
un hott sei ayvich bund gmacht mitt eena;
heilich un mechtich is sei nohma.
10 Di furcht fumm Hah is da ohfang funn veisheit,
goodi eisicht henn selli es sei gebodda doon.
Lohb sei zu eem fa'immah!